अपर मुख्य सचिव ने लगाए गंभीर आरोप, मंत्री चंद्रशेखर ने IAS केके पाठक को हड़काया था
बिहार का शिक्षा विभाग इन दिनों काफी चर्चा में है। शिक्षा मंत्री और अपर सचिव के बीच तनातनी चल रही है, जो अब खुलकर सामने आ गई है। शिक्षा मंत्री चंद्रशेखर ने अपर सचिव के के पाठक को पीत पत्र भिजवाया है। उन्होंने विभाग की गोपनीयता बनाए रखने को लेकर पत्र जारी किया है।
शिक्षा मंत्री चंद्रशेखर और अफसर की तनातनी के बीच अपर मुख्य सचिव के के पाठक ने मंत्री के आप्त सचिव डॉ. के एन यादव की एंट्री पर रोक लगा दी है। इसके लिए विभाग की ओर से एक लेटर जारी किया गया है। इसमें उन पर कई गंभीर आरोप लगाए गए हैं। के एन यादव से उनके नाम के आगे डॉक्टर लगाने के सबूत भी मांगे गए हैं। ये लेटर शिक्षा प्रशासक सुबोध कुमार चौधरी ने जारी किया है।
इससे पहले शिक्षा मंत्री और अपर मुख्य सचिव के बीच तनातनी की चर्चा खुलकर सामने आई थी। शिक्षा मंत्री चंद्रशेखर ने अपर मुख्य सचिव के के पाठक को पीत पत्र भिजवाया है। तीन पन्नों के इस लेटर में शिक्षा मंत्री ने केके पाठक को जमकर हड़काया है। इस लेटर के जारी होने के बाद के के पाठक के समर्थन और विरोध में जदयू और राजद आमने-सामने आ गई है।
जदयू प्रवक्ता बोले- केके पाठक अच्छा काम कर रहे; राजद बोली- कान पकड़कर बाहर करें
जदयू प्रवक्ता नीरज कुमार ने कहा कि के के पाठक अच्छा काम कर रहे हैं। शिक्षा विभाग में उन्होंने काफी सुधार किया है। इस पर राजद ने जवाब दिया। राजद प्रवक्ता भाई वीरन्द्र ने कहा कि के के पाठक को होश में रहकर काम करना चाहिए। ऐसे अफसरों का कान पकड़कर बाहर निकालना चाहिए।
पत्र में सबसे पहले यह लिखा है कि पिछले कई दिनों से मा० मंत्री, शिक्षा विभाग द्वारा यह महसूस किया जा रहा है कि विभाग मीडिया में नकारात्मक खबरों से अधिक चर्चा में रहा है। विभाग से संबंधित कोई भी पत्र / संकल्प आदि विभागीय पदाधिकारियों / मंत्री कोषांग में पहुंचने से पूर्व ही सोशल मीडिया / यूट्यूब चैनलों तथा विभिन्न वॉट्सऐप ग्रुप में प्रेषित होने लगते है।
यह लेटर शिक्षा मंत्री के आप्त सचिव के एन यादव के हस्ताक्षर से जारी हुआ है। इसमें विभाग की गोपनीय लेटर के लीक होने, ज्ञान से अधिक चर्चा करने, विभाग में नट बोल्ट, जींस टीशर्ट, पैंट गीली करने, उखाड़ देने, फाड़ देने जैसे आपत्तिजनक शब्द इस्तेमाल करने की बात कही गई है। कहा है कि - ऐसे काम से शिक्षा विभाग की बहुत बदनामी हो रही है, इस पर तुरंत रोक लगाइए।
अब वो लेटर देखिए जो शिक्षा मंत्री की ओर से जारी किया गया है
पत्र जारी होने के बाद राजद नेताओं ने किया हमला
राजद प्रवक्ता भाई वीरन्द्र ने शिक्षा विभाग के अपर मुख्य सचिव पर कड़ा हमला किया है। उन्होंने कहा है कि नियम के अनुसार शिक्षा मंत्री ने पत्र लिखा है। मंत्री की सलाह के बिना कोई काम नहीं करना चाहिए। के के पाठक को होश में रहकर काम करना चाहिए। सरकार को बदनाम करने का काम करते हैं। उन्होंने जो किया है अच्छा नहीं किया है। मैं जानता हूं वो क्या चाहते हैं। ऐसे अफसरों का कान पकड़कर बाहर निकालना चाहिए।
पोल में हिस्सा लेकर अपनी राय दीजिए..
सरकार को बदनाम कर रहे के के पाठक- मंत्री रत्नेश सदा
इधर, एससीएसटी कल्याण मंत्री मंत्री रत्नेश सदा ने के के पाठक पर आरोप लगाते हुए कहा कि केके पाठक सरकार को बदनाम करने के लिए कहीं से गाइड हो रहे हैं। के के पाठक सामंतवादी प्रवृति के हैं। वे महादलित को टारगेट कर रहे हैं। उन्होंने कहा कि टोला स्वयंसेवक को लेकर के के पाठक ने अनर्गल फरमान किया है। इस आदेश में कहा गया है कि जहां 90 फीसदी बच्चों की उपस्थिति नहीं होगी। वहां टोला स्वंमसेवक का वेतन 25 फीसदी काट लिया जाएगा।
विभाग की गोपनीय लेटर लीक करने का आरोप
शिक्षा मंत्री के पत्र में कहा गया है “वरीय अधिकारी द्वारा बंद कमरे में ली जा रही मीटींग आदि से संबंधित खबर भी मीडिया में तेजी से संचारित हो जाते है। इससे ऐसा प्रतीत होता है कि किसी खास व्यक्ति द्वारा निहित स्वार्थों की पूर्ति अथवा सरकार की छवि कुप्रभावित करने के उद्देश्य से विभागीय आन्तरिक खबरों को मीडिया में प्लांट किया जा रहा है।
चंद्रशेखर ने कहा- मुझे श्रेय दें
के के पाठक को भेजे गये पत्र की सबसे खास बात यह है कि मंत्री की ओर से कहा गया है कि विभाग में जो कुछ नया हो रहा है उसका श्रेय मंत्री को दिया जाना चाहिए। मंत्री के पत्र में कहा गया है- लोक प्रशासन 'अनामता के सिद्धान्त' का पालन करता है। तथा राजनीतिक व्यक्तियों को इसके कार्यों का श्रेय जाता है। मंत्री ही उन कार्यों की जिम्मेदारी लेता है जो काम उसके अंतर्गत् काम कर रहे लोक सेवक करते हैं। स्पष्ट है कि लोक सेवक को तटस्थता, निष्पक्षता और अनामता के सिद्धान्त का पालन करना चाहिए। कोई भी लोक सेवक स्वयं से संबंधित खबर को न्यूज में कभी नही फैलाता है।